CELEX: 32016D0992
Language: ro
Date: 2016-06-16 00:00:00
Title: Decizia de punere în aplicare (UE) 2016/992 a Consiliului din 16 iunie 2016 de modificare, în ceea ce privește Sri Lanka, a Deciziei de punere în aplicare 2014/170/UE de stabilire a unei liste a țărilor terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat

21.6.2016   
            
            
               RO
            
            
               Jurnalul Oficial al Uniunii Europene
            
            
               L 162/15
            
         DECIZIA DE PUNERE ÎN APLICARE (UE) 2016/992 A CONSILIULUI
   din 16 iunie 2016
   de modificare, în ceea ce privește Sri Lanka, a Deciziei de punere în aplicare 2014/170/UE de stabilire a unei liste a țărilor terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (1), în special articolul 34 alineatul (1),
   având în vedere propunerea prezentată de Comisia Europeană,
   întrucât:
   1.   INTRODUCERE
   
               (1)
            
            
               Regulamentul (CE) nr. 1005/2008 instituie un sistem al Uniunii pentru prevenirea, descurajarea și eliminarea pescuitului ilegal, nedeclarat și nereglementat (INN).
            
         
               (2)
            
            
               Capitolul VI din Regulamentul (CE) nr. 1005/2008 stabilește procedura în ceea ce privește identificarea țărilor terțe necooperante și demersurile cu privire la țările identificate ca țări terțe necooperante și stabilește o listă a țărilor terțe necooperante, precum și procedura pentru radierea de pe lista țărilor necooperante și dispune publicarea listei țărilor terțe necooperante și eventualele măsuri de urgență.
            
         
               (3)
            
            
               În conformitate cu articolul 32 din Regulamentul (CE) nr. 1005/2008, prin Decizia din 15 noiembrie 2012 (2) (denumită în continuare „Decizia din 15 noiembrie 2012”), Comisia a notificat unui număr de opt țări terțe faptul că ar putea fi identificate drept țări pe care Comisia le consideră țări terțe necooperante. Printre aceste țări s-a numărat și Republica Democratică Socialistă Sri Lanka (denumită în continuare „Sri Lanka”).
            
         
               (4)
            
            
               În Decizia din 15 noiembrie 2012, Comisia a inclus informații privind faptele și considerentele esențiale.
            
         
               (5)
            
            
               De asemenea, la 15 noiembrie 2012, prin scrisori individuale, Comisia a notificat unui număr de opt țări terțe faptul că are în vedere posibilitatea de a le identifica drept țări terțe necooperante. Printre țările respective s-a numărat și Sri Lanka.
            
         
               (6)
            
            
               Prin Decizia de punere în aplicare 2014/715/UE (3), Comisia a identificat Sri Lanka drept țară terță necooperantă în ceea ce privește combaterea activităților de pescuit INN. În conformitate cu Regulamentul (CE) nr. 1005/2008, Comisia a prezentat motivele pentru care consideră că Sri Lanka nu își respectase obligațiile care îi revin în temeiul dreptului internațional în calitate de stat de pavilion, portuar, de coastă sau de piață, și anume de a lua măsuri, a preveni, a descuraja și a elimina activitățile de pescuit INN.
            
         
               (7)
            
            
               În conformitate cu articolul 33 din Regulamentul (CE) nr. 1005/2008, Consiliul a modificat, prin Decizia de punere în aplicare (UE) 2015/200 (4), lista țărilor terțe necooperante în ceea ce privește combaterea activităților de pescuit INN, prin adăugarea statului Sri Lanka.
            
         
               (8)
            
            
               În urma modificării respective, Comisia a oferit statului Sri Lanka posibilitatea de a continua dialogul în conformitate cu cerințele de fond și de procedură prevăzute în Regulamentul (CE) nr. 1005/2008. Comisia a continuat să caute și să verifice toate informațiile pe care le-a considerat necesare, inclusiv observațiile orale și scrise, cu scopul de a oferi statului Sri Lanka posibilitatea de a remedia situația care a justificat includerea sa pe listă și de a lua măsuri concrete ce permit remedierea deficiențelor ce fuseseră identificate. Respectivul proces a condus la constatarea de către Comisie a faptului că Sri Lanka a remediat situația și a luat măsuri corective.
            
         
               (9)
            
            
               Prin urmare, în temeiul articolului 34 alineatul (1) din Regulamentul (CE) nr. 1005/2008, Consiliul ar trebui să modifice Decizia de punere în aplicare 2014/170/UE (5) eliminând Sri Lanka de pe lista țărilor terțe ne-cooperante.
            
         
               (10)
            
            
               Din momentul adoptării deciziei care elimină Sri Lanka de pe lista țărilor terțe necooperante în conformitate cu articolul 34 alineatul (1) din Regulamentul (CE) nr. 1005/2008, Decizia de punere în aplicare 2014/715/UE care identifică Sri Lanka drept țară terță necooperantă nu mai este relevantă.
            
         2.   ELIMINAREA SRI LANKA DIN LISTA ȚĂRILOR TERȚE NECOOPERANTE
   
               (11)
            
            
               În urma adoptării Deciziei de punere în aplicare 2014/715/UE și a Deciziei de punere în aplicare (UE) 2015/200, Comisia a continuat dialogul său cu Sri Lanka. În mod concret, se pare că Sri Lanka a pus în aplicare obligațiile sale prevăzute de dreptul internațional și a adoptat un cadru legal adecvat pentru combaterea activităților de pescuit INN. Totodată, această țară a introdus un sistem adecvat de monitorizare, control și inspecție prin introducerea registrelor pentru înregistrarea datelor privind capturile și a indicativelor de apel radio pentru navele de pescuit, precum și prin echiparea întregii flote care pescuiește în marea liberă cu un sistem de monitorizare a navelor („VMS”). De asemenea, a creat un sistem de sancționare disuasivă, a revizuit cadrul juridic privind pescuitul și a asigurat punerea în aplicare corespunzătoare a regimului de certificare a capturii. Pe lângă acestea, Sri Lanka a continuat să amelioreze gradul de respectare a obligațiilor sale internaționale, inclusiv a celor rezultate din recomandările și rezoluțiile organizațiilor regionale de gestionare a pescuitului (ORGP), cum ar fi măsurile de control ale statului portului și transpunerea normelor ORGP în legislația din Sri Lanka, și a adoptat propriul său plan național de acțiune împotriva pescuitului INN, în conformitate cu Planul internațional de acțiune împotriva pescuitului ilegal, nedeclarat și nereglementat al Organizației Națiunilor Unite.
            
         
               (12)
            
            
               Comisia a analizat dacă Sri Lanka îndeplinește în prezent obligațiile internaționale care îi revin în calitate de stat de pavilion, portuar, de coastă sau de piață, ținând cont de concluziile stabilite în Decizia din 15 noiembrie 2012, în Decizia de punere în aplicare 2014/715/UE și în Decizia de punere în aplicare (UE) 2015/200 și de informațiile relevante furnizate de Sri Lanka. Comisia a examinat, de asemenea, măsurile luate pentru a remedia situația, precum și garanțiile furnizate de autoritățile competente din Sri Lanka.
            
         
               (13)
            
            
               Pe baza elementelor enumerate anterior, Comisia a concluzionat că acțiunile întreprinse de către Sri Lanka în calitate de stat de pavilion sunt suficiente pentru a se conforma articolelor 94, 117 și 118 din Convenția Organizației Națiunilor Unite asupra dreptului mării și de la articolele 18, 19, 20 și 23 din Acordul Organizației Națiunilor Unite privind stocurile de pește. Comisia a concluzionat că elementele prezentate de Sri Lanka demonstrează că situația care a justificat includerea pe listă a acestei țări a fost remediată și că s-au luat măsuri concrete de natură să asigure o îmbunătățire durabilă a situației.
            
         
               (14)
            
            
               Având în vedere toate circumstanțele respective și în temeiul articolului 34 alineatul (1) din Regulamentul (CE) nr. 1005/2008, Consiliul ar trebui să concluzioneze că Sri Lanka ar trebui să fie eliminată de pe lista țărilor terțe necooperante. Decizia de punere în aplicare 2014/170/UE ar trebui să fie modificată în mod corespunzător.
            
         
               (15)
            
            
               Prezenta decizie nu exclude nicio acțiune ulterioară care ar putea fi întreprinsă de Consiliu sau Comisie, în conformitate cu capitolul VI din Regulamentul (CE) nr. 1005/2008, în cazul în care ar apărea elemente concrete care să arate că Sri Lanka nu își îndeplinește obligațiile care îi revin în temeiul dreptului internațional în calitate de stat de pavilion, portuar, de coastă sau de piață de a lua măsuri pentru prevenirea, descurajarea și eliminarea pescuitului INN.
            
         
               (16)
            
            
               Având în vedere consecințele negative generate de o includere pe lista țărilor terțe necooperante, este necesar ca excluderea statului Sri Lanka de pe lista țărilor terțe necooperante să intre în vigoare imediat,
            
         ADOPTĂ PREZENTA DECIZIE:
   Articolul 1
   Sri Lanka se elimină din anexa la Decizia de punere în aplicare 2014/170/UE.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   
      Adoptată la Luxemburg, 16 iunie 2016.
      
         
            Pentru Consiliu
         
         
            Președintele
         
         L.F. ASSCHER
      
   
   
      (1)  JO L 286, 29.10.2008, p. 1.
   
      (2)  Decizia Comisiei din 15 noiembrie 2012 de notificare a țărilor terțe în privința cărora Comisia consideră că există posibilitatea de a fi identificate ca țări terțe necooperante în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (JO C 354, 17.11.2012, p. 1).
   
      (3)  Decizia de punere în aplicare 2014/715/UE a Comisiei din 14 octombrie 2014 de identificare a unei țări terțe pe care Comisia o consideră țară terță necooperantă în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (JO L 297, 15.10.2014, p. 13).
   
      (4)  Decizia de punere în aplicare (UE) 2015/200 a Consiliului din 26 ianuarie 2015 de modificare a Deciziei de punere în aplicare 2014/170/UE de stabilire a listei de țări terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat cu privire la Sri Lanka (JO L 33, 10.2.2015, p. 15).
   
      (5)  Decizia de punere în aplicare 2014/170/UE a Consiliului din 24 martie 2014 de stabilire a unei liste a țărilor terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (JO L 91, 27.3.2014, p. 43).